b'\n_START_ARTICLE_\nBanovac (du\xc5\xbenosnik)\n_START_PARAGRAPH_\nBanovac, podban, viceban (lat. vicebanus) bila je funkcija visokog dr\xc5\xbeavnog du\xc5\xbenosnika u Hrvatskoj, zamjenik bana u slu\xc4\x8daju njegove odsutnosti ili sprije\xc4\x8denosti._NEWLINE_Funkcija se javlja su srednjem vijeku te do izra\xc5\xbeaja dolazi u 16. stolje\xc4\x87u i prvoj polovini 17. stolje\xc4\x87a. U razdoblju od 13. stolje\xc4\x87a do 1476. postojala su dva bana: jedan za teritorij Slavonije, a drugi za podru\xc4\x8dje Hrvatske i Dalmacije. Svaki ban je sebi na saboru imenovao, isklju\xc4\x8divo iz redova doma\xc4\x87eg plemstva, svog banovca. Slavonski banovac je redovito bio \xc5\xbeupan zagreba\xc4\x8dki ili kri\xc5\xbeeva\xc4\x8dki, a hrvatski \xc5\xbeupan kninski._NEWLINE_Podban je nakon ustoli\xc4\x8denja bana polagao prisegu pred Hrvatskim saborom i obna\xc5\xa1ao funkciju dokle i ban koji ga je izabrao. Otkako je od vremena kralja Matije I. Korvina (1458.-1490.) uvedena funkcija i titula jedinstvenog hrvatsko-dalmatinsko-slavonskog bana, podban je ujedno, do 1756. obna\xc5\xa1ao i funkcije velikih \xc5\xbeupana Zagreba\xc4\x8dke i Kri\xc5\xbeeva\xc4\x8dke \xc5\xbeupanije._NEWLINE_Od 17. stolje\xc4\x87a u sudskim funkcijama je bana zamjenjivao protonotar, iako je podban zadr\xc5\xbeao mjesto predsjednika oktavalnog suda. Funkcija podbana postojala je i u banskoj vladi (1850.-1854.). Nakon Hrvatsko-ugarske nagodbe 1868. godine bana je zamjenjivao predstojnik odjela za unutra\xc5\xa1nje poslove, koji se uobi\xc4\x8dajeno naziva podbanom. I pomo\xc4\x87nik bana u Kraljevini Jugoslaviji uobi\xc4\x8dajeno je naziva podbanom. U Banovini Hrvatskoj bila je ustanovljena funkcija podbana.'